รัฐมนตรีประจำสำนักนายกรัฐมนตรี สั่งการสำนักงานพระพุทธศาสนาแห่งชาติ เร่งช่วยเหลือวัด 178 แห่ง ที่ได้รับผลกระทบจากพายุโพดุล
นายเทวัญ ลิปตพัลลภ รัฐมนตรีประจำสำนักนายกรัฐมนตรี สั่งการให้สำนักงานพุทธศาสนาแห่งชาติ เร่งสำรวจความเสียหายและติดตามให้ความช่วยเหลือวัดที่ได้รับผลกระทบจากอิทธิพลพายุโพดุลที่เข้าประเทศไทย ตลอดหลายวันที่ผ่านมา ส่งผลให้เกิดอุทกภัยในพื้นที่ภาคเหนือและภาคอีสานหลายจังหวัด สร้างความเดือดร้อนเป็นวงกว้าง โดยรับทราบว่าพระสงฆ์ต้องลำบาก ต้องเดินลุยน้ำออกจากวัดเพื่อบิณฑบาตร         ทั้งนี้ ได้รับรายงานว่ามีวัดที่ได้รับผลกระทบแล้วรวม 178 แห่ง ในพื้นที่ 20 จังหวัด ได้แก่ จังหวัด กาฬสินธ์ุ ขอนแก่น เชียงราย ตาก นครพนม นครราชสีมา บึงกาฬ พะเยา พิจิตร พิษณุโลก เพชรบูรณ์ มุกดาหาร ยโสธร ร้อยเอ็ด ลำปาง สกลนคร หนองคาย อำนาจเจริญ อุดรธานี อุบลราชธานี        รัฐมนตรีประจำสำนักนายกรัฐมนตรี ยังได้ชื่นชมและร่วมอนุโมทนากับพระสงฆ์ ที่ให้ความช่วยเหลือชาวบ้าน จัดทำโรงครัว พร้อมทั้งลุยน้ำท่วมเพื่อนำอาหารไปแจกให้แก่ชาวบ้านที่ได้รับความเดือดร้อน ซึ่งถือเป็นการบำเพ็ญกุศลและประโยชน์ต่อส่วนรวม